Dušan Dušek

Prof. Dušan Dušek (* 4. január 1946, Gbelce) je slovenský básnik, prozaik, filmový scenárista, autor rozhlasových hier a literatúry pre deti a mládež, pedagóg a redaktor.

Životopis 
Narodil sa v rodine lesného inžiniera, vzdelanie získaval v Piešťanoch a Bratislave, kde vyštudoval geológiu a chémiu na Prírodovedeckej fakulte Univerzity Komenského. Pracoval ako redaktor v časopisoch Smena, Tip, Kamarát a Slovenské pohľady. Od roku 1979 sa profesionálne venuje literárnej tvorbe a v súčasnosti vyučuje v Ateliéri scenáristickej tvorby na Filmovej a televíznej fakulte VŠMU v Bratislave.

Tvorba 
Svoje prvé literárne diela publikoval od roku 1964 v časopisoch (Mladá tvorba, Slovenské pohľady, Romboid, Kamarát, Slniečko a i.). Knižný debut mu vyšiel v roku 1972. Venuje sa písaniu literatúry pre dospelých, písaniu poviedok, ale i pre deti a mládež. V dielach sa vracia k témam detstva, domova, dediny, príbuzenských či medziľudských vzťahov, často využíva motív smrti, ktorú považuje za súčasť života, ale tiež erotiky a dospievania. Popri samotnom deji sa venuje množstvu detailov, ktoré sa neustále opakujú a prelínajú, preniká pod povrch vzťahov, situácií a problémov, ktoré nerieši, len evokuje. Svoj postoj naznačuje využitím nečakaného uhla pohľadu, ktorý sa často mení a prechádza až do neskutočna a fantázie.

Dielo

Tvorba pre dospelých 
 1972 – Strecha domu, zbierka poviedok, Smena
 1982 – Poloha pri srdci, zbierka poviedok, Smena
 1983 – Kalendár, zbierka poviedok, Slovenský spisovateľ
 1985 – Náprstok, zbierka poviedok, Smena (ďalšie vydanie: 2006, Slovart, ISBN 8080850585,)
 1987 – Prášky na spanie, Smena
 1990 – Dúšky, zbierka básní
 1992 – Milosrdný čas, zbierka poviedok, Slovenský spisovateľ
 1993 – Kufor na sny, zbierka poviedok, Slovenský spisovateľ
 1994 – Príbeh bez príbehu, zbierka básní, Slovenský spisovateľ
 1996 – Teplomer, zbierka poviedok, Slovenský spisovateľ
 2000 – Pešo do neba, zbierka poviedok, Slovart, ISBN 80-7145-502-4, (ďalšie vydanie: 2006, Slovart, ISBN 80-7145-502-4)
 2001 – Mapky neznámeho pobrežia, Slovart, ISBN 8071456101
 2003 – Vták na jednej nohe, zbierka poviedok, Slovart, ISBN 80-7145-746-9
 2006 – Zima na ruky, zbierka poviedok, Slovart, ISBN 80-8085-200-6
 2010 – Holá veta o láske, zbierka troch noviel, Slovart, ISBN 978-80-556-0180-9
 2013 – Melón sa vždy smeje, zbierka poviedok, Slovart, ISBN 978-80-556-1063-4
 2014 – Gombíky zo starej uniformy, zbierka poviedok, Slovart, ISBN 978-80-556-0972-0
 2015 – Ponožky pred odletom, zbierka poviedok, Slovart, ISBN 978-80-556-1431-1
 2018 - Strih vetra, zbierka poviedok, Slovart, ISBN 978-80-556-3566-8
 2021 - Potok pod potokom, novela, Slovart, ISBN 978-80-556-5003-6

Tvorba pre deti 
 1975 – Oči a zrak, zbierka poviedok, Smena 
 1976 – Najstarší zo všetkých vrabcov, Mladé letá 
 1980 – Pištáčik, Mladé letá, Ilustrácie: Stano Dusík, (ďalšie vydanie: 1997, Slovart, ISBN 8071452572)
 1980 – Pravdivý príbeh o Pačovi, Mladé letá
 1984 – Deň po dlhom daždi býva voňavý, Mladé letá
 1985 – Pištáčik sa žení, Mladé letá, Ilustrácie: Peter Kľúčik,
 1987 – Babka na rebríku, Mladé letá (ďalšie vydanie: 2009, Slovart, ISBN 978-80-8085-850-6)
 1987 – Dvere do kľúčovej dierky, Mladé letá
 1989 – Srdcovky, Smena
 1991 – Rodina z jedného kolena, Mladé letá
 1993 – Daidalos a Ikaros, Mladé letá

Dráma 
 1976 – Ružové sny – scenár pre film režiséra Dušana Hanáka
 1980 – Ja milujem, ty miluješ – scenár pre film režiséra Dušana Hanáka
 1983 – Sojky v hlave, scenár
 1988 – Vlakári, scenár
 1992 – Muchy v zime, rozhlasová hra
 2000 – Krajinka – scenár pre film režiséra Martina Šulíka

Ocenenia 
 2000 – Cena Dominika Tatarku za dielo Pešo do neba
 2002 – Krištáľové krídlo v kategórii publicistika a literatúra za knihu Pešo do neba, scenár k filmu Krajinka a pedagogickú činnosť
 2011 - Cena nadácie Tatra banky za knihu Holá veta o láske
 2016 - Štátne vyznamenanie Pribinov kríž I. stupňa

Zaujímavosti 
V roku 2011 bolo udelené Dušanovi Dušekovi a Jane Kocianovej čestné občianstvo mesta Šaštín-Stráže. Šaštín, odkiaľ pochádzal jeho otec a kam chodil Dušan Dušek na prázdniny (detstvo prežil v Piešťanoch a Bratislave) sa zjavuje takmer v celej jeho bohatej knižnej tvorbe i vo filmoch podľa jeho scenárov.

Referencie

Externé odkazy 

 Dušan Dušek – Literárne informačné centrum
 Diela Dušana Dušeka v súbornom katalógu Slovenskej národnej knižnice
 Mestská knižnica Piešťany: Dušan Dušek prozaik, básnik, scenárista pdf
 kultura.sme.sk: Dušan Dušek: Dobrý rozhovor je ako dobrá poviedka – rozhovor

Slovenskí spisovatelia
Slovenskí prozaici
Slovenskí básnici
Slovenskí dramatici
Slovenskí spisovatelia pre deti a mládež
Slovenskí filmoví scenáristi
Slovenskí pedagógovia
Slovenskí univerzitní profesori
Držitelia Slnka v sieti
Držitelia Krištáľového krídla
Čestní členovia SFTA
Absolventi Prírodovedeckej fakulty Univerzity Komenského
Osobnosti z Gbeliec
Laureáti Ceny Dominika Tatarku
Laureáti Pribinovho kríža I. triedy